Eiendomsagent kom op bejaarde se liggaam afFoto: Tonja Ellman/Verskaf Tonja Ellman, ‘n eiendomsagent in die omgewing, het aan Maroela Media gesê sy het die afgelope paar weke verskeie kere by die huis verbygery aangesien sy ‘n huis daar naby bemark het. Ellman sê sy het telkens opgemerk dat daar honde in die huis is wat op die vensterbank staan en blaf. Ellman sê sy het eendag voor die huis stilgehou om ‘n oproep te maak en dat die honde so hard geblaf het dat sy haar motor se venster moes toemaak om die persoon met wie sy op die foon was te kon hoor. Ellman het Donderdag besluit om by die huis stil te hou en uit te vind hoekom die honde altyd in die huis is. “Ek het die klokkie gelui en aan die deur geklop maar daar was geen antwoord nie. Ek het deur die vensters geloer aangesien die gordyne oop was. Die honde het geblaf en ek het ‘n mens se been op die grond sien lê. Ek was nie seker of dit ‘n prostese of ‘n regte been was nie.” Foto: Tonja Ellman/Verskaf Ellman sê die polisie en nooddienste op die toneel het aan haar gesê die man se liggaam is in die gang aangetref. Hy het tekkies aangehad maar geen klere nie. Ellman sê die troeteldiere in die huis het aan die man se liggaam begin vreet. “Ek kan nie help om te wonder hoe lank hy daar in pyn gelê het voor hy dood is nie?” Lt. Kevin Williams, woordvoerder van die polisie, het intussen aan die TygerBurger gesê dat daar geen geforseerde toegang tot die huis was nie en dat die polisie geen vuilspel vermoed nie. Die oorledene is geïdentifiseer as die 74-jarige Eben Muntingh. Hy het alleen gebly.